作者:李廷忠
標題:沁園春
內容:幕府增輝，前度劉郎，又還到來。看芙蓉池畔，神凝秋水，綺羅叢裡，歡動春雷。彩筆新題，金釵半醉，當日英雄安在哉。開筵處，是真仙福地，不著纖埃。堪憐倦客情懷。聽吹竹彈絲金奏諧。有黃花插鬢，何妨敧帽，綠橙醒酒，莫惜空罍。坐上疏狂，簾間姝麗，應想橫波一笑回。停杯久，待嬌歌緩勸，歸騎休催。